
REZUMAT -— Articolul de faţă, realizat în cadrul cercetării doctorale, propune spre analiză cantata de Crăciun Vom Himmel 
hoch, da komm ich her din creaţia compozitorului clujean Hans Peter Tiirk. Lucrarea se caracterizează prin unitate în 
diversitate. Unitatea este reprezentată de melodia de coral care se păstrează neschimbată de la începutul și până la finalul 
lucrării. Diversitatea rezultă din multitudinea de variante în care este prelucrat şi armonizat coralul luteran (diversitate timbrală, 
ritmică, dinamică, armonică). Hans Peter Tiirk continuă astfel tradiția cantatei luterane bachiene, scriind o lucrare valoroasă, 
cu un puternic mesaj liturgic. 

Cantata este un gen muzical spre care şi-au îndreptat atenţia mulți compozitori din România. Lucrare aparținând 
genului vocal-simfonic, cantata s-a îndepărtat treptat de forma ei iniţială, păstrând doar sursa sonoră vocal- 
instrumentală. Textul reprezintă principalul criteriu pe baza căruia putem diferenţia genurile vocal-simfonice. 
Astfel, cantata poate să se inspire dintr-o diversă paletă de subiecte, atât din zona religioasă, cât şi din cea laică. 

Născut la Sibiu în anul 1940, Hans Peter Türk şi-a început studiile muzicale la Brașov, continuându-le la 
Conservatorul din Cluj-Napoca, la clasa de compoziţie a maestrului Sigismund Toduţă. Creaţia sa cuprinde lucrări 
corale, camerale, simfonice, vocal-simfonice şi muzică de film!. 

În genul cantatei, Hans Peter Türk a scris două lucrări religioase: Cantata nr. 1 Weise mir, Herr, deinen Weg 
(Arată-mi, Doamne, calea Ta) — 1970 şi Cantata de Crăciun Vom Himmel hoch, da komm ich her (Vin din înaltul 
cerurilor) — 1992. Pe lângă aceste lucrări de factură religioasă, scrie şi Cantata Siebengestirn (Pleiadele) — 1981, 
o lucrare de inspiraţie folclorică în care sunt reînviate „tradiţii populare săsești legate de obiceiuri de Anul nou și 
de nuntă”?. Lucrările religioase ale lui Hans Peter Türk sunt accesibile, adresându-se atât muzicienilor 
profesionişti, cât şi amatorilor şi tuturor celor care vor să se apropie de arta sunetelor. 

Cantata de Crăciun Vom Himmel hoch, da komm ich her a fost realizată de compozitorul clujean Hans Peter 
Türk în anul 1992, fiind o cantată religioasă luterană, cu destinaţie liturgică. Cantata are la bază coralul cu acelaşi 
nume, care face parte din slujba închinată Naşterii Domnului. 

Vom Himmel hoch, da komm ich her este unul dintre numeroasele imnuri scrise în anul 1534 de reformatorul 
protestant german Martin Luther. Textul are în centru Naşterea lui lisus Hristos şi se bazează pe versetele biblice 
din Evanghelia lui Luca 2, 1-18. Versiunea completă a imnului are cincisprezece strofe, dintre care astăzi se cântă 
doar trei sau şase strofe. Primele cinci strofe fac referire la vestea Naşterii Domnului primită de păstori. 
Următoarele strofe reprezintă o chemare de a urma păstorii la iesle şi de a sărbători copilul nou-născut. Ultima 
strofă constituie o glorificare a măreției lui Dumnezeu, menţionând noul an ca un timp nou, liniştit. 

Lucrarea compozitorului clujean Hans Peter Türk este o coral-cantată* pentru soprană solo, cor mixt, ansamblu 
instrumental şi comunitate, bazată pe imnul Vom Himmel hoch creat de Martin Luther. Ansamblul instrumental 
este format din: oboi, trompetă, coarde (vioara I, vioara a II-a, violă, violoncel) şi orgă. Compozitorul utilizează 
în această cantată toate cele cincisprezece strofe ale coralului, deși de obicei, în cadrul slujbelor religioase, se 
cântă doar trei sau cel mult şase strofe. 

Ideea compunerii coral-cantatei Vom Himmel hoch, da komm ich her a venit din partea preotului sibian 
Wolfgang Rehner“. Astfel, compozitorul Hans Peter Türk a realizat o versiune concertantă a coralului. Alături de 
vocea solistă şi de cor este implicată şi congregația, care are de-a lungul lucrării momente special destinate, 
acompaniate de orgă. Comunitatea participă aşadar în mod activ la realizarea muzicală a acestei lucrări. 

Lucrarea este construită prin alternarea solistei cu corul şi comunitatea. Fiecăreia dintre cele trei voci, respectiv 
grupuri vocale, îi sunt destinate câte cinci strofe. Prin urmare, cantata este structurată în cinci secţiuni, fiecare 

1 Cosma, Muzicieni din România — Lexicon, 116. 

2? Sandu-Dediu, Muzica românească între 1944-2000, 126. 

3 Coral-cantata este o tipologie des utilizată în biserica luterană din nordul şi din centrul Germaniei în secolul al XVII-lea și al XVIII-lea. 
Aceasta este scrisă pentru voci şi instrumente, fiind alcătuită din mai multe secţiuni, dintre care două sau mai multe au la bază textul şi melodia 
unui coral german protestant. 

+ La începutul partiturii publicate la Editura Schiller Verlag, Sibiu, 2013, în Cuvânt înainte (p. 6), compozitorul Hans Peter Türk realizează o 
scurtă descriere a cantatei, amintind şi numele preotului sibian Wolfgang Rehner. 

cuprinzând câte trei strofe. Lucrarea respectă următoarea succesiune: soprană solo (cu sau fără acompaniament), 
cor (cu acompaniament instrumental sau a cappella) şi comunitatea acompaniată de orgă. Strofa finală reunește 
toți participanţii la slujba religioasă, încununând întreaga lucrare vocal-instrumentală. Ultima strofă este inundată 
de bucuria Nașterii Domnului, bucurie manifestată de toate forțele cereşti, de îngerii care cântă alături de celelalte 
voci. 


Secţiunea Strofa Instrumentaţție 
Secţiunea I Strofa 1 - soprană solo 
Strofa 2 - cor (S, A) 
- instrumente cu coarde 
Strofa 3 - comunitate 
- orgă 
Secţiunea II Strofa 4 - soprană solo 
- orgă 
Strofa 5 - cor a cappella 
Strofa 6 - comunitate 
- orgă 
Secţiunea III Strofa 7 - soprană solo 
- instrumente cu coarde 
- oboi 
Strofa 8 - cor 
- instrumente cu coarde 
- oboi 
Strofa 9 - comunitate 
- orgă 
Secţiunea IV Strofa 10 - soprană solo 
- instrumente cu coarde 
- oboi 
- trompetă 
Strofa 11 - cor 
- instrumente cu coarde 
- trompetă 
Strofa 12 - comunitate 
- orgă 
Secţiunea V Strofa 13 - soprană solo 
- orgă 
Strofa 14 - cor 
- instrumente cu coarde 
- oboi 
- trompetă 
Strofa 15 - tutti 


Tabel 1. Structura cantatei Vom Himmel hoch, da komm ich her 


Cantata este construită simetric, echilibrat, fiecare secțiune având trei ramificații. Se remarcă evoluţia gradată 
a evenimentelor sonore. Se pornește de la o monodie (neacompaniată) — enunţarea melodiei de coral de către 
solistă, într-o manieră cât se poate de simplă. Se alătură apoi, rând pe rând, instrumentele cu coarde, corul, orga, 
comunitatea de credincioşi, oboiul și trompeta. Lucrarea are o construcţie gradată şi în planul dinamicii: se începe 
din nuanţa piano (dolce), ajungându-se treptat la fortissimo. La nivel macrostructural, are loc o acumulare şi în 
final o explozie de bucurie, bucuria Naşterii Mântuitorului nostru, lisus Hristos. 

Cantata lui Hans Peter Türk are formă de lanţ. Strofele se înşiruie una după alta, urmând succesiunea soprană 
solo, cor, comunitate, în diferite combinaţii instrumentale şi timbrale. Melodia de coral este prelucrată de fiecare 
dată într-un mod diferit, primind un alt aspect, o nouă înfățișare. 

Esenţa fiecărei strofe o reprezintă melodia de coral, fiecare apariție aducând ceva nou atât în plan timbral, cât 
şi în plan dinamic, ritmic şi armonic. Lucrarea se caracterizează prin unitate în diversitate. Unitatea este 
reprezentată de melodia de coral care se păstrează neschimbată de la începutul şi până la finalul lucrării. 
Diversitatea rezultă din multitudinea de variante în care este prelucrat şi armonizat coralul luteran (diversitate 
timbrală, ritmică, dinamică, armonică). De asemenea, diversitatea se manifestă şi la nivelul textului literar, de 
fiecare dată fiind utilizată o nouă strofă, cu un alt conţinut poetic. Compozitorul păstrează nealterate şi textul 
original în limba germană, şi melodia de coral. Lucrarea este scrisă în tonalitatea Do major, tonalitate luminoasă, 
putând fi cântată cu mai mare ușurință şi de către amatori. 

Cantata începe cu melodia de coral intonată de soprana solistă. 


pd cip St PEPE FII 


Vom Him-mel hoch, da komm ich her, ich bring euch gu - te neu - e 


Zi FE EP 


Mär; der gu-ten Măr bring ich so viel, da-von ich singn und sa - gen will. 


Ex. 1. Hans Peter Türk, Cantata Vom Himmel hoch, da komm ich her, măsurile 1-9 (sopran solo) 


Cele patru versuri din strofa iniţială se succedă unul după altul, fără oprire. Primul şi al treilea vers au la bază 
acelaşi tetracord major (sol-la-si-do), în timp ce versul al doilea este construit pe un tetraton (do-mi-fa-so/), iar 
versul al patrulea utilizează întregul material sonor al tonalităţii Do major (un heptacord major cu profil 
descendent). 

Melodia de coral are un început anacruzic, fiind alcătuită din 8 măsuri. Este o perioadă simetrică, pătrată, 
închisă tonal. Această perioadă este alcătuită din patru motive muzicale, care au la bază o structură ritmică formată 
dintr-o valoare scurtă urmată de şapte valori lungi. Acest motiv ritmic apare pe parcursul întregii lucrări, 
contribuind la unitatea cantatei. 

După expunerea melodiei de coral la vocea solistă intră instrumentele cu coarde, în piano. Pe o pedală de do 
la violă, vioara I şi vioara a II-a intonează, într-o scriitură polifonică imitativă, ultimul motiv al coralului. 

Ex. 2. Hans Peter Türk, Cantata Vom Himmel hoch, da komm ich her, măsurile 9-10 (instrumente cu coarde) 


Cele două măsuri precedă intrarea corului, reprezentat mai întâi de cele două partide de voci feminine (sopran 
şi alto). Melodia de coral este distribuită vocii superioare, în timp ce vocea inferioară realizează o contramelodie. 
Scriitura celei de-a doua strofe este omofonică. 

Strofa a treia a coralului este cântată de întreaga comunitate, alături de susținerea armonică a orgii, într-o 
desfăşurare izoritmică. 

Urmează apoi patru măsuri de tranziție interpretate la orgă, cu rolul de a pregăti intrarea solistei. În partea 
destinată orgii este utilizată o scriitură diferită față de cea anterioară, cu acorduri placate. Este o scriitură care 
urmăreşte două planuri: planul superior — o cantilenă care derivă din melodia de coral, în care predomină mersul 
în valori de optimi și un plan inferior, armonic, bazat pe acorduri. În planul superior se remarcă folosirea frecventă 
a unei celule melodice alcătuită dintr-o terță şi o secundă. Aceasta provine din melodia de coral, reprezentând 
sunetele 5, 6 şi 7 din primul motiv muzical. 

Ex. 3. Hans Peter Türk, Cantata Vom Himmel hoch, da komm ich her, măsurile 28-31 (orgă) 


Organ 


Vocea solistă intonează melodia de coral într-o variantă fragmentată, cu pauză de patru timpi între cele patru 
motive muzicale, pauză în care orga îşi urmează, fără oprire, desenul melodico-armonic. 

Strofa a cincea aduce pentru prima dată corul în variantă completă, cu toate cele patru voci, în maniera a 
cappella. Partida de sopran cântă melodia de coral în timp ce vocile celelalte completează armonia. Intervenţia 

corului se desfăşoară în forte, într-o scriitură omofonică de coral, la patru voci. Se remarcă mersul în optimi al 
basului şi prezența multor note de pasaj şi de schimb. 

Strofa a şasea este destinată întregii comunităţi, fiind susținută armonic de orgă. Este amplificat numărul de 
voci din partitura destinată orgii (este introdusă încă o voce). Scriitura este omofonică, la patru voci, melodia de 
coral fiind distribuită vocii superioare. Strofa a şasea păstrează în mare parte aceeaşi armonizare ca cea utilizată 
în strofa a treia, cu care se înrudeşte. Câteva mici modificări intervin în măsura a treia, a patra, a şasea şi în cadența 
finală. Schimbările sunt nesemnificative, unele trepte principale fiind substituite de trepte secundare. Se păstrează 
însă aceeaşi funcție. Singurul moment în care funcţia este schimbată este primul timp din a patra măstură, unde 
acordul tonicii este înlocuit cu acordul de dominantă. 

Strofa a şaptea este precedată de intrarea instrumentelor cu coarde, făcându-şi apariţia şi oboiul (pentru prima 
dată în cadrul cantatei). Acesta interpretează, pe rând, câte un motiv din melodia de coral, iar vocea solistă imită, 
sub formă de ecou, acelaşi motiv împreună cu textul acelui vers. Între oboi şi vocea solistă se realizează astfel un 
dialog de tip imitativ al primelor trei versuri, cel de-al patrulea vers fiind cântat la unison, într-o scriitură 

Ex. 4. Hans Peter Tiirk, Cantata Vom Himmel hoch, da komm ich her, măsurile 64-77 (sopran solo, oboi) 


În timpul acestui dialog, instrumentele cu coarde realizează acompaniamentul armonic. Din punct de vedere 
ritmic, partea destinată coardelor utilizează aceeași formulă ritmică: pătrime urmată de optime (o valoare lungă şi 
o valoare scurtă). Scriitura este izoritmică, repetarea acestei formule ritmice creând impresia unei succesiuni de 
suspine. 

Ex. 5. Hans Peter Türk, Cantata Vom Himmel hoch, da komm ich her, măsurile 65-67 (instrumente cu coarde) 


Pe ultimul vers al strofei a şaptea îşi face apariția corul, într-o scriitură omofonică, izoritmică, pe textul: „Es 
ist das Liebe Jesulein ” [Este iubitul prunc Iisus]. 

Strofa a opta este interpretată de cor, alături de oboi şi instrumentele cu coarde. Partida coardelor evoluează în 
aceeaşi manieră ca în strofa anterioară, păstrând acelaşi cadru armonic. Imediat după intrarea corului cu melodia 
de coral, oboiul cântă următoarea contramelodie: 

Ex. 6. Hans Peter Türk, Cantata Vom Himmel hoch, da komm ich her, măsurile 79-87 (oboi) 


Cea de a noua strofă este cântată de către credincioși alături de orgă, fiind identică din punct de vedere muzical 
cu strofa a treia. Textul poetic exprimă uimirea în fața măreției pruncului sfânt, născut într-o iesle sărăcăcioasă, 
printre vite şi măgăruşi: „Ach, Herr, du Schöpfer aller Ding, wie bist du worden so gering, dass du da liegst auf 
dürrem Gras, davon ein Rind und Esel af! ”. 

Pe ultimul acord al orgii, vioara I şi violoncelul rămân pe o pedală de do, în timp ce vioara a II-a şi viola merg 
în sexte paralele, în valori de doimi. Pe acest suport armonic îşi face apariția soprana solistă, a cărei melodie de 
coral este contrapunctată de oboi şi de trompetă. 

Atât oboiul, cât şi trompeta au un desen melodic descendent. Evoluţia oboiului este treptată, descendentă, în 
valori lungi, pe fiecare sunet al gamei Do major. Trompeta descrie un mers descendent, pe un tetracord frigian. 

Ex. 7. Hans Peter Tiirk, Cantata Vom Himmel hoch, da komm ich her, măsurile 97-105 (oboi, trompetă) 


Întregul acompaniament instrumental evoluează într-o nuanță redusă: p — pp. Strofa a zecea aduce o schimbare 
în planul agogic şi dinamic. Asistăm astfel atât la o diminuare a tempoului (Langsam), cât şi la o reducere a 
intensității sunetelor (p — pp). Doar vocea solistă evoluează în nuanța mf. Această diminuare la nivel agogic şi 
dinamic este datorată și textului poetic, care înfăţişează nimicnicia şi deşertăciunea tuturor bogățiilor din lume în 
faţa strălucirii şi măreției Fiului lui Dumnezeu. 

În aceeaşi nuanţă de piano (având și indicaţia dolce) debutează şi strofa a unsprezecea a cantatei. Odată însă 
cu începutul celui de-al doilea vers are loc o schimbare atât la nivel agogic (a tempo), cât şi la nivel dinamic 
(forte). Întregul aparat vocal-instrumental cântă în forte, reluându-se tempoul inițial. Acesta este momentul în care 
intră în peisajul muzical trompeta (senza sord.), cu timbrul ei strălucitor, conferind strofei un caracter solemn, 
festiv, triumfal. Trompeta este utilizată aici cu rol melodic, fiindu-i încredințată melodia de coral, uşor modificată 
din punct de vedere ritmic. 

Ex. 8. Hans Peter Türk, Cantata Vom Himmel hoch, da komm ich her, măsurile 107-113 (trompetă) 


Trompeta amplifică prin sonoritatea ei bucuria Naşterii Mântuitorului, măreția acestei sărbători din cadrul 
creştinismului. Melodia de coral va răsuna atât la partida de sopran, cât şi la vioara I şi la trompetă. Astfel, aceasta 
va apărea în trei variante timbrale: voce, coarde, alamă. 

Strofa a douăsprezecea aduce din nou în prim plan melodia de coral interpretată de comunitate, alături de orgă. 
Această strofă este identică, în ceea ce priveşte construcția şi planul armonic, cu strofa a şasea. Diferenţele sunt 
doar la nivelul textului poetic. Apoi urmează cele patru măsuri de tranziţie preluate din finalul celei de-a treia 
strofe, care aduc în planul superior acea celulă melodică bazată pe un tricord. 

Strofa a treisprezecea are aceeaşi structură ca strofa a patra, melodia de coral fiind interpretată de vocea solistă, 
cu acompaniament de orgă. Sonoritatea începe să se amplifice odată cu strofa a paisprezecea, în cadrul căreia 
evoluează corul, alături de coarde, oboi şi trompetă. Pentru prima dată, melodia de coral este distribuită partidei 
de alto, ea fiind dublată de trompetă. Melodia cântată de partida sopranului însoţeşte tema de coral, fiind expusă 
şi la oboi. Această melodie secundară apare la oboi într-o variantă ornamentată, prin introducerea unor note de 
schimb. Instrumentele cu coarde punctează armonic coralul, intervenind într-un mod discret, doar pe timpii tari, 
accentuați. 

Ex. 9. Hans Peter Türk, Cantata Vom Himmel hoch, da komm ich her, măsurile 138-146 (oboi) 


Ultima strofă a cantatei reprezintă punctul culminant şi reuneşte întregul aparat vocal-instrumental care ia 
parte la slujba închinată Naşterii Domnului. Melodia de coral este expusă în fortissimo, atât de solistă, cât şi de 
partida de alto, comunitate şi oboi. Contramelodia prezentă în strofa anterioară la oboi va fi preluată în strofa 
finală de trompetă. Între oboi şi trompetă se realizează astfel un schimb: melodia de coral trece la oboi, iar 
contramelodia trece la trompetă. Se remarcă în strofa finală utilizarea pedalierului orgii, amplificând sonoritatea 
grandioasă a lucrării. Finalul reprezintă o explozie de bucurie, cantata încheindu-se într-o atmosferă festivă, 
măreaţă. 

Hans Peter Türk a creat o variantă concertantă a bine-cunoscutului coral protestant Vom Himmel hoch, da 
komm ich her, implicând totodată şi comunitatea de credincioşi. Lucrarea este echilibrată, având o construcție 
riguroasă, simetrică. Hans Peter Tiirk continuă astfel tradiţia cantatei luterane bachiene, scriind o lucrare 
valoroasă, cu un puternic mesaj liturgic. 

